Document ID: 32014D0343

NÕUKOGU OTSUS,
24. märts 2014,
Horvaatia Vabariigi Euroopa Majanduspiirkonnas osalemise lepingu ja kolme sellega seotud lepingu Euroopa Liidu nimel allakirjutamise ja ajutise kohaldamise kohta
(2014/343/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 217 koostoimes artikli 218 lõikega 5 ja artikli 218 lõike 8 teise lõiguga,
võttes arvesse Horvaatia Vabariigi ühinemisakti, eriti selle artikli 6 lõikeid 2 ja 5,
võttes arvesse Euroopa Komisjoni ettepanekut
ning arvestades järgmist:
(1)
Euroopa Majanduspiirkonna lepingule (1) („EMP leping”) kirjutati alla Portos 2. mail 1992.
(2)
Horvaatia Vabariigist sai Euroopa Liidu liikmesriik 1. juulil 2013.
(3)
Pärast ühinemist Euroopa Liiduga esitas Horvaatia Vabariik taotluse ühineda EMP lepinguga vastavalt lepingu artiklile 128.
(4)
Selleks on komisjon pidanud liidu ja selle liikmesriikide nimel läbirääkimisi Islandi, Liechtensteini Vürstiriigi ja Norra Kuningriigiga Horvaatia Vabariigi Euroopa Majanduspiirkonnas osalemise lepingu („leping”) ning kolme sellega seotud lisaprotokolli, nimelt a) Norra Kuningriigi ja Euroopa Liidu vahelise lepingu (Norra finantsmehhanismi kohta aastateks 2009-2014) lisaprotokoll, mis tuleneb Horvaatia Vabariigi osalemisest Euroopa Majanduspiirkonnas; b) Euroopa Majandusühenduse ja Islandi vahelise lepingu lisaprotokoll, mis tuleneb Horvaatia Vabariigi ühinemisest Euroopa Liiduga, ning c) Euroopa Majandusühenduse ja Norra Kuningriigi vahelise lepingu lisaprotokoll, mis tuleneb Horvaatia Vabariigi ühinemisest Euroopa Liiduga („seotud protokollid”), üle.
(5)
Lepingule ja sellega seotud protokollidele tuleks alla kirjutada ja neid tuleks kohaldada ajutiselt kuni nende sõlmimiseks vajalike menetluste lõpuleviimiseni,
ON VASTU VÕTNUD KÄESOLEVA OTSUSE:
Artikkel 1
Horvaatia Vabariigi Euroopa Majanduspiirkonnas osalemise lepingu ja sellega seotud protokollide allakirjutamiseks antakse liidu nimel luba, eeldusel et need sõlmitakse.
Lepingu ja sellega seotud protokollide ning nende ajutist kohaldamist käsitlevate kirjavahetuse vormis lepingute tekst on lisatud käesolevale otsusele.
Artikkel 2
Nõukogu eesistujal on õigus määrata isik(ud), kes on volitatud liidu ja selle liikmesriikide nimel lepingule ja sellega seotud protokollidele ning nende ajutist kohaldamist käsitlevatele kirjavahetuse vormis lepingutele alla kirjutama.
Artikkel 3
Lepingut ja Norra Kuningriigi ja Euroopa Liidu vahelise lepingu (Norra finantsmehhanismi kohta aastateks 2009-2014) lisaprotokolli, mis tuleneb Horvaatia Vabariigi osalemisest Euroopa Majanduspiirkonnas, kohaldatakse ajutiselt alates sellele kuupäevale järgnevast päevast, mil toimus viimane kirjavahetus, kuni nende sõlmimiseks vajalike menetluste lõpuleviimiseni.
Euroopa Majandusühenduse ja Islandi vahelise lepingu lisaprotokolli, mis tuleneb Horvaatia Vabariigi ühinemisest Euroopa Liiduga ning Euroopa Majandusühenduse ja Norra Kuningriigi vahelise lepingu lisaprotokolli, mis tuleneb Horvaatia Vabariigi ühinemisest Euroopa Liiduga, kohaldatakse kooskõlas mõlema lisaprotokolli artikliga 4 ajutiselt viimase ajutise kohaldamise teate hoiuleandmise päevale järgneva kolmanda kuu esimesest päevast.
Artikkel 4
Käesolev otsus jõustub selle vastuvõtmise kuupäeval.
Brüssel, 24. märts 2014

Labels: 13
15
18
5